સાઉથ આફ્રિકન કેપ્ટન ફાફ ડુ પ્લેસિસે શાનદાર બેટિંગ કરીને અણનમ 67 રન ફટકારતાં ચેન્નાઈ સુપર કિંગ્સે ફરી એક વાર પોતાનું વર્ચસ્વ જમાવીને ઇન્ડિયન પ્રીમિયર લીગ ટી20 ક્રિકેટ ટુર્નામેન્ટની પ્રથમ ક્વોલિફાયરમાં સનરાઇઝર્સ હૈદરાબાદ સામે બે વિકેટે રોમાંચક વિજય હાંસલ કરીને ફાઇનલમાં પ્રવેશ કરી લીધો હતો. જોકે સનરાઇઝર્સ માટે હજી પણ એક તક રહેલી છે અને તે બુધવારે રમાનારી એલિમિનેટર મેચની વિજેતા ટીમ સામે શુક્રવારે બીજી ક્વોલિફાયરમાં રમશે. આ સાથે ચેન્નાઈએ સાતમી વખત આઇપીએલની ફાઇનલમાં પ્રવેશ કરી લીધો હતો.